க்மெர் கலையின் உச்சம் என்று கூறப்படும் அங்கோர் வாட் நாற்புறமும் நீர் சூழ ஏறத்தாழ 400 ஏக்கர் அளவு பரந்து கிடக்கும் கோவில் வளாகம். பழமையான மைய நுழைவுப் பாதை செப்பனிடப்பட்டுக் கொண்டிருப்பதால் அருகில் மிதவைப் பாலம் ஒன்று அமைத்திருக்கிறாரகள். பன்னிரண்டாம் நூற்றாண்டில் இரண்டாம் சூரியவர்மனால்(ஆட்சி : 1113 – 1150) விஷ்ணுவுக்காக இவ்வாலயம் கட்டப்பட்டது. அரசனின் மறைவுக்குப் பின்னர் 27 வருடங்களுக்குப் பிறகு சாம் இனத்தவர்களால் போரில் இப்பேராலயம் அழிவை சந்தித்திருக்கிறது. அதன்பிறகு ஏழாம் ஜெயவர்மன் காலத்தில் சிறிது தொலைவில் ‘அங்கோர் தாம்’ புதிய தலைநகரமாக நிர்மாணிக்கப்பட்டிருக்கிறது. இரண்டாம் சூரியவர்மனால் தொடங்கப்பட்ட இக்கோவில் கட்டுமானம் அவனது காலத்துக்குப் பிறகு முடிக்கப்பட்டிருக்கலாம். 30கி.மீ தொலைவில் குலென் மலைகளில் இருந்து மணற்பாறைகள் வெட்டி எடுக்கப்பட்டு நீர் வழியாகவும் யானைகளால் இழுக்கப்பட்டும் கொண்டுவரப்பட்டதாக சொல்கிறார்கள்.